UREDBA KOMISIJE (EU) 2022/1435

оd 26. kolovoza 2022.

o izmjeni priloga II. i IV. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za kalcijev karbonat, ugljikov dioksid, ciprodinil i kalijev hidrogen karbonat u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 5. stavak 1. i njezin članak 14. stavak 1. točku (a),

budući da:

(1) Maksimalne razine ostataka (MRO) za ciprodinil utvrđene su u Prilogu II. Uredbi (EZ) br. 396/2005. Kalcijev karbonat, ugljikov dioksid i kalijev hidrogen karbonat uvršteni su u Prilog IV. Uredbi (EZ) br. 396/2005.

(2) Komisija za Codex Alimentarius donijela je 14. prosinca 2021. maksimalne razine ostataka za potrebe Codexa (CXL) za ciprodinil u soji (2).

(3) U skladu s člankom 5. stavkom 3. Uredbe (EZ) br. 178/2002 Europskog parlamenta i Vijeća (3), ako postoje ili će ubrzo biti doneseni međunarodni standardi, potrebno ih je uzeti u obzir pri izradi i prilagodbi propisa o hrani, osim ako bi takvi standardi ili njihovi odgovarajući dijelovi bili neučinkovito ili neprikladno sredstvo za ispunjenje legitimnih ciljeva propisa o hrani, ako je to znanstveno opravdano ili ako bi oni doveli do različite razine zaštite od one koja je određena kao primjerena u Uniji. Nadalje, u skladu s člankom 13. točkom (e) te uredbe, Unija bi trebala promicati dosljednost između međunarodnih tehničkih standarda i propisa o hrani, pritom osiguravajući da se ne umanji visoka razina zaštite koju je donijela Unija.

(4) Europska agencija za sigurnost hrane („Agencija”) ocijenila je CXL predložen za ciprodinil u soji i zaključila da je siguran za potrošače u Uniji (4) te Unija nije Odboru Codexa za ostatke pesticida izrazila zadrške (5) (6)u pogledu predloženog CXL-a.

(5) Stoga je primjereno uvrstiti navedeni CXL u Uredbu (EZ) br. 396/2005 kao MRO.

(6) Kalcijev karbonat, ugljikov dioksid i kalijev hidrogen karbonat privremeno su uvršteni u Prilog IV. Uredbi (EZ) br. 396/2005 do donošenja njihove konačne ocjene na temelju Direktive Vijeća 91/414/EEZ (7) ili Uredbe (EZ) br. 1107/2009 (8) Europskog parlamenta i Vijeća te do njihova preispitivanja u skladu s člankom 12. Uredbe (EZ) br. 396/2005. U okviru zahtjeva za produljenje odobrenja tih tvari u skladu s Uredbom (EZ) br. 1107/2009 Agencija je objavila zaključke o stručnom pregledu procjene rizika od pesticida za kalcijev karbonat (9), ugljikov dioksid (10) i kalijev hidrogen karbonat (11). Na temelju navedenih zaključaka Agencije MRO-ovi nisu potrebni za kalcijev karbonat, ugljikov dioksid i kalijev hidrogen karbonat. Stoga je primjereno da te tvari ostanu u Prilogu IV. Uredbi (EZ) br. 396/2005 (12).

(7) Na temelju znanstvenog izvješća i zaključaka Agencije i uzimajući u obzir čimbenike relevantne za pitanje koje se razmatra, potrebne izmjene MRO-ova ispunjavaju uvjete iz članka 14. stavka 2. Uredbe (EZ) br. 396/2005.

(8) Uredbu (EZ) br. 396/2005 trebalo bi stoga na odgovarajući način izmijeniti.

(9) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilozi II. i IV. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2. Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 26. kolovoza 2022. Za Komisiju Predsjednica Ursula VON DER LEYEN

(1) SL L 70, 16.3.2005., str. 1.

(2) Izvješće s 44. sjednice Komisije za Codex Alimentarius (REP21/CAC) https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-44%252FFINAL%252520REPORT%252FRep21_CACe.pdf.

(3) Uredba (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1.2.2002., str. 1.).

(4) Znanstvena potpora za pripremu stajališta EU-a za 52. sjednicu Odbora Codexa za ostatke pesticida (CCPR). EFSA Journal 2021.;19(8):6766.

(5) Primjedbe Europske unije na dokument Codexa CX/PR 21/52/5(REV): https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FCRDs%252Fpr52_CRD22x.pdf.

(6) Izvješće s 52. sjednice Odbora Codexa za ostatke pesticida REP21/PR: https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FREPORT%252FFINAL%2BREPORT%252FREP21_PR52e.pdf.

(7) Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).

(8) Uredba (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (SL L 309, 24.11.2009., str. 1.).

(9) EFSA (Europska agencija za sigurnost hrane), 2021. Conclusion on the peer review of the pesticide risk assessment of the active substance calcium carbonate. (Zaključak o stručnom pregledu procjene rizika od uporabe aktivne tvari kalcijev karbonat kao pesticida). EFSA Journal 2021.;19(4):6500.

(10) EFSA (Europska agencija za sigurnost hrane), 2021. Conclusion on the peer review of the pesticide risk assessment of the active substance carbon dioxide (Zaključak o stručnom pregledu procjene rizika od uporabe aktivne tvari ugljikov dioksid kao pesticida). EFSA Journal 2021.;19(6):6605.

(11) EFSA (Europska agencija za sigurnost hrane), 2021. Conclusion on the peer review of the pesticide risk assessment of the active substance potassium hydrogen carbonate (Zaključak o stručnom pregledu procjene rizika od uporabe aktivne tvari kalijev hidrogen karbonat kao pesticida). EFSA Journal 2021.;19(5):6593.

(12) EFSA (Europska agencija za sigurnost hrane), 2022. Statement on pesticide active substances that do not require a review of the existing maximum residue levels under Article 12 of Regulation (EC) No 396/2005 (Izjava o aktivnim tvarima koje se upotrebljavaju u pesticidima, a za koje nije potrebno preispitivanje postojećih maksimalnih razina ostataka u skladu s člankom 12. Uredbe (EZ) br. 396/2005). EFSA Journal 2022.; 20(01):7061.